  Майя Бывальцева Грак ёросын «Кышкыттэм но ӟечлыко автомобиль сюресъёс» йӧскалык ӵектосъя Алнаш – Грак но Кизнер – Грак сюресъёслэсь люкетъёссэс тупатъянэз йылпумъязы. Со сярысь улосвыл тӧролэн но кивалтэтлэн пресс-службазы ивортӥз. Алнаш – Грак сюресэз 12-тӥ куартолэзе тупатъяны кутскизы. Вить иськемлэсь кузь люкетын вужмем асфальтэз утялтӥзы но выльзэ кык сӥен вӧлдӥзы. Сося на, сюрес дуръёсты юнматӥзы. Кизнер – Грак сюрес вылын ужъёсты куартолэзь пумын мытӥзы. Сюресчиос озьы ик изъянмем шобретэз утялтӥзы, кык сӥен асфальтобетон вӧлдӥзы но сюрес дуръёсты юнматӥзы. Со сяна, тупатъям сюрес люкетъёсын мер транспортэ пуксён интыосты умоятӥзы, выль сюрес пусъёс но сигнал юбоос пуктылӥзы. Озьыен, 2020-тӥ арын йӧскалык ӵектосъя тупатъяны чаклам 19 улосвыл объектъёс пӧлысь туннэ нуналлы 13-яз ужъёс йылпумъямын ни, кылемаз ужъёс азьланьтӥсько. Тодэ вайытом, элькун программая Грак ёросын Вылӥ Эгра – Мишкино – Татарстанлэн гожез сюреслэсь люкетсэ тупатъяло. Тегъёс: Авто Удмуртия сюресъёс тупатъянужъёс Грак 100ар  